Príloha č. 4

**Zmluva o dielo č. MAGZBR25...................**

uzavretá podľa § 536 a nasl. zákona č. 513/1991 Zb. Obchodný zákonník (ďalej v texte tiež ako „**ObZ**“)

a na základe výsledku verejného obstarávania postupom podľa § 58 a nasl. zákona č. 343/2015 Z. z. o verejnom obstarávaní a o zmene a doplnení niektorých zákonov v platnom znení (ďalej v texte tiež ako „**ZoVO**“)

(ďalej len ako „**Zmluva**“ v príslušnom gramatickom tvare)

medzi

**Objednávateľ**:

**Hlavné mesto Slovenskej republiky Bratislava**, sídlo: Primaciálne námestie 1, 814 99 Bratislava, zastúpenie: Ing. Tatiana Kratochvílová, 1. námestníčka primátora, IČO: 00 603 48, bankové spojenie: Československá obchodná banka, a.s., číslo účtu (IBAN): SK23 7500 0000 0000 2582 7143

(ďalej len ako „**Objednávateľ**“ v príslušnom gramatickom tvare)

a

**Zhotoviteľ:**

**xxx,** sídlo: xxx zastúpenie: xxx zápis: xxx IČO: xxx IČ DPH: xxx DIČ: xxx bankové spojenie: xxx číslo účtu (IBAN): xxx

(ďalej len ako „**Zhotoviteľ**“ v príslušnom gramatickom tvare)

(Objednávateľ a Zhotoviteľ ďalej spolu len ako „**Zmluvné strany**“ v príslušnom gramatickom tvare a samostatne len ako „**Zmluvná strana**“ v príslušnom gramatickom tvare)

**Preambula**

Táto Zmluva sa uzatvára na základe výsledku zadávania zákazky prostredníctvom dynamického nákupného systému **,****,****Bežná údržba pozemných komunikácií a oprava výtlkov na území Hlavného mesta SR Bratislavy“** zriadeného dňa 02.09.2022. Oznámenie o vyhlásení verejného obstarávania bolo uverejnené dňa 03.06.2022 v Úradnom vestníku EÚ pod č. 2022/S 107-294946 a dňa 06.06.2022 vo Vestníku verejného obstarávania č. 130/2022 pod značkou 28561-MUP.

**Článok I.**

**Predmet Zmluvy**

1. Predmetom tejto Zmluvy je úprava vybraných práv a povinností Zmluvných strán v súvislosti s dielom podľa tejto Zmluvy, najmä, nie však výlučne, zhotovenie a odovzdanie diela podľa tejto Zmluvy a zaplatenie ceny za dielo podľa tejto Zmluvy.
2. Tie práva a povinnosti Zmluvných strán, ktoré nie sú touto Zmluvou výslovne upravené sa spravujú všeobecne záväznými právnymi predpismi na území Slovenskej republiky, najmä, nie však výlučne ObZ.

**Článok II.**

**Dielo a jeho zhotovenie**

1. Pre účely tejto Zmluvy sa pod pojmom „**Dielo**“ v príslušnom gramatickom tvare rozumie súbor činností, ktoré sú špecifikované v Prílohe č. 1 k tejto Zmluve - Opis predmetu zákazky a jej podkladov a prílohy č. 2 – Projektová dokumentácia (DSPRS), ktoré tvoria neoddeliteľnú súčasť tejto Zmluvy.
2. Zhotoviteľ sa zaväzuje zhotoviť pre Objednávateľa dielo: „Chodník pri zastávke Riviéra“.
3. Zhotoviteľ je povinný zhotoviť Dielo na svoje náklady a na svoje nebezpečenstvo v dojednanom čase v rozsahu a za podmienok dohodnutých v tejto Zmluve v súlade pokynmi Objednávateľa a ponukou predloženou v procese verejného obstarávania. Ak zo Zmluvy alebo z povahy Diela nevyplýva niečo iné, môže Zhotoviteľ zhotoviť Dielo ešte pred dojednaným časom.
4. Zhotoviteľ je oprávnený zhotoviť Dielo aj prostredníctvom subdodávateľov. Zhotoviteľ zodpovedá Objednávateľovi za zhotovenie Diela prostredníctvom subdodávateľov tak, ako keby plnenie realizoval sám.
5. Zmluvné strany sa dohodli, že zhotovenie Diela sa považuje za splnené, ak bude Dielo Zhotoviteľom riadne odovzdané Objednávateľovi podľa článku V tejto Zmluvy v lehote podľa článku III tejto Zmluvy.

**Článok III.**

**Čas a miesto zhotovenia**

1. Zhotoviteľ sa zaväzuje zhotoviť Dielo do 10 týždňov odo dňa odovzdania staveniska.
2. Miestom zhotovenia Diela je územie Objednávateľa. Konkrétne miesto jednotlivých čiastkových plnení Diela bude Zmluvnými stranami určené na základe ich dohody.
3. Zmluvné strany sa dohodli, že v prípade vzniku okolností osobitného zreteľa po vzájomnej dohode primerane upravia termín zhotovenia Diela. Za okolnosti osobitného zreteľa budú Zmluvné strany považovať najmä nepredvídateľné a neodvrátiteľné mimoriadne udalosti, tzv. vyššiu moc, ktorých následky nemohol Zhotoviteľ predvídať alebo odvrátiť ani pri vynaložení odbornej starostlivosti. Za okolnosti osobitného zreteľa v zmysle tohto ustanovenia nebudú Zmluvné strany považovať: zmeny ekonomického alebo politického charakteru, zmeny hospodárskych pomerov Zhotoviteľa, výpadok dodávky elektrickej energie, úrazy a choroby.

**Článok IV.**

**Práva a povinnosti Zmluvných strán**

1. Zhotoviteľ je pri plnení svojich povinností podľa tejto Zmluvy viazaný pokynmi Objednávateľa, ktoré vyplývajú z tejto Zmluvy, najmä, nie však výlučne, z podrobnej špecifikácie Diela, ktorá je obsiahnuté v Prílohe č. 1 tejto Zmluvy - Opis predmetu zákazky a jej podkladov a v prílohe č. 2 tejto Zmluvy – Projektová dokumentácia (DSPRS).
2. Zhotoviteľ je povinný plniť si svoje povinnosti s primeranou starostlivosťou.
3. Zhotoviteľ vyhlasuje, že sa v plnom rozsahu oboznámil s charakterom a rozsahom Diela v zmysle podmienok stanovených Objednávateľom a sú mu známe všetky technické, kvalitatívne a iné podmienky zhotovenia Diela. Zhotoviteľ vyhlasuje, že disponuje všetkými potrebnými odbornými znalosťami, právomocami, skúsenosťami a kompetenciami k tomu, aby uzavrel túto Zmluvu a splnil svoje záväzky z nej vyplývajúce, ako aj dostatočnými technickými, technologickými a personálnymi kapacitami potrebnými k riadnemu zhotoveniu Diela. Zhotoviteľ je zodpovedný za to, že práceneschopnosť, dovolenky a iná absencia personálu Zhotoviteľa alebo subdodávateľa neovplyvnia plnenie povinností Zhotoviteľa podľa tejto Zmluvy a nebudú sa považovať za zásah vyššej moci (vis maior).
4. Zhotoviteľ je pri zhotovení Diela povinný dodržiavať všeobecne záväzné právne predpisy Slovenskej republiky, najmä súvisiace so zaistením bezpečnosti a ochrany zdravia pri práci, bezpečnosti práce a technických zariadení pri stavebných prácach, stavebný zákon, zákon o ochrane životného prostredia, zákon o energetike, zákon o ochrane pred požiarmi, zákon o pozemných komunikáciách, všeobecne záväzné nariadenia, platné technické normy, bezpečnostné, hygienické a ďalšie všeobecne záväzné právne predpisy, ktoré súvisia s činnosťou pri zhotovení Diela. Ďalej sa Zhotoviteľ zaväzuje rešpektovať všetky povolenia týkajúce sa Diela a všetky rozhodnutia a stanoviská orgánov a dotknutých subjektov.
5. Všetky potrebné povolenia v zmysle zákona č. 135/1961 Zb. o pozemných komunikáciách (cestný zákon) v platnom znení (tzn. situáciu, vyjadrenie dopr. inšpektorátu, určenie vydané cestným správnym orgánom) zabezpečuje Zhotoviteľ na vlastné náklady.
6. Zhotoviteľ je povinný dodržiavať všetky aplikovateľné pracovnoprávne predpisy v oblasti nelegálneho zamestnávania (ďalej len ako „**Pracovnoprávne predpisy**“ v príslušnom gramatickom tvare), predovšetkým zákon č. 311/2001 Z. z. Zákonníka práce v znení neskorších predpisov a zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov.
7. Zhotoviteľ vyhlasuje, že si je plne vedomý všetkých povinností, ktoré pre neho z Pracovnoprávnych predpisov vyplývajú a zaväzuje sa ich dodržiavať počas celej doby platnosti tejto Zmluvy.
8. Zhotoviteľ sa zaväzuje najmä zamestnávať zamestnancov legálne a neporušovať tak zákaz nelegálneho zamestnávania upravený v Pracovnoprávnych predpisoch.
9. Zhotoviteľ ku dňu podpísania tejto Zmluvy oznámi Objednávateľovi zodpovedného zástupcu, ktorý ho bude pri plnení tejto Zmluvy vo vzťahu k Objednávateľovi zastupovať. Zhotoviteľ do 3, slovom troch, pracovných dní od nadobudnutia platnosti tejto Zmluvy odovzdá Objednávateľovi menovitý zoznam osôb zodpovedných za plnenie tejto Zmluvy.
10. Na mieste realizácie opráv (ďalej len „**stavenisko**“) musí byť v priebehu vykonávania prác trvale prítomný zástupca Zhotoviteľa poverený riadením prác (stavbyvedúci), ktorým je odborne spôsobilá osoba pre vedenie uskutočňovania stavieb v zmysle § 46a ods. 1 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.
11. Zhotoviteľ je povinný na svoje náklady zabezpečiť označenie staveniska podľa príslušných právnych predpisov.
12. Odo dňa odovzdania staveniska je Zhotoviteľ povinný viesť stavebný denník v zmysle stavebného zákona a príslušnej vykonávacej vyhlášky. Stavebný denník musí byť trvale prístupný Objednávateľovi a kontrolným orgánom na dohodnutom mieste na stavenisku. Vedenie stavebného denníka sa končí dňom, keď sú odstránené všetky vady a nedorobky diela. Dňom protokolárneho odovzdania staveniska Zhotoviteľovi prechádza na Zhotoviteľa nebezpečenstvo škody na Diele.
13. Do stavebného denníka vykonáva záznamy prioritne Zhotoviteľ a kompetentný zástupca Objednávateľa, ako aj osoby uvedené v tomto ods. Zmluvy. Do stavebného denníka sa zapisujú:
	1. všetky dôležité okolnosti týkajúce sa zhotovovania Diela, záznamy o jednotlivých vykonávaných prácach vrátane časov vykonávania prác;
	2. počet pracovníkov podľa profesií;
	3. evidencia techniky na stavenisku;
	4. údaje o odchýlkach od technických podkladov alebo od podmienok určených v rozhodnutiach a dôvody týchto odchýlok;
	5. faktické skutočnosti ovplyvňujúce zhotovovanie Diela, najmä dodržiavanie termínu vykonania Diela, a to najmä poveternostné podmienky vo vzťahu k zhotovovaniu Diela;
	6. údaje o úkonoch uskutočnených na základe pokynov Objednávateľa, najmä o uskutočnených nápravných opatreniach;
	7. dátum návštevy staveniska, zistené skutočnosti a opatrenia osoby oprávnenej vykonávať štátny stavebný dohľad a osoby vykonávajúcej štátny dozor;
	8. zápisy Objednávateľa alebo akýchkoľvek iných osôb poverených Objednávateľom výkonom kontroly;
	9. zápisy stavebného dozoru.
14. Zhoda údajov, zápisov a vyhlásení bude v stavebnom denníku vyjadrená podpismi zástupcov oboch Zmluvných strán. V stavebnom denníku musia obe Zmluvné strany reagovať na zápisy najneskôr do 48 hod po dátume ich vyhotovenia. Ak Zmluvná strana, ktorej bol zápis určený do 48 hod na zápis nereaguje, považuje sa zápis za súhlasne potvrdený. Oznámenie o potrebe reagovať na zápis v stavebnom denníku je Zhotoviteľ povinný bezodkladne zaslať e-mailom na príslušného správcu komunikácie.
15. Zhotoviteľ je povinný umožniť Objednávateľovi kedykoľvek nahliadať do stavebného denníka.
16. Zhotoviteľ je povinný zabezpečiť stroje, mechanizmy, zariadenia a materiál, ktoré sú vhodné a potrebné pre plnenie svojich povinností podľa tejto Zmluvy a vylučujú poškodenie komunikácií a ich súčastí. Zhotoviteľ je povinný zabezpečiť kvalifikovaný personál vybavený pracovným odevom, ochrannými prostriedkami, potrebnými mechanizmami a náradím a zabezpečiť jeho kontrolu. Všetky materiály a technológie použité v procese zhotovenia Diela musia byť platne certifikované, resp. musia byť v súlade s príslušnými právnymi predpismi upravujúcimi certifikáciu a preukazovanie zhody výrobkov.
17. Zhotoviteľ zodpovedá za čistotu komunikácií, po ktorých dováža a odváža materiál a mechanizmy súvisiace touto Zmluvou. Zhotoviteľ je povinný, v zmysle zákona č. 8/2009 Z. z. o cestnej premávke a o zmene a doplnení niektorých zákonov, zabezpečiť bezodkladné odstránenie nečistôt, ktoré spôsobili na verejných komunikáciách motorové vozidlá Zhotoviteľa.
18. Zhotoviteľ zodpovedá za poriadok, čistotu a správne uskladnenie materiálov súvisiacich s touto Zmluvou, ako aj za manipuláciu s nimi na mieste zhotovenia Diela. Zhotoviteľ zabezpečí odvoz odpadu súvisiaceho s touto Zmluvou a nakladanie s ním v súlade so zákonom č. 79/2015 Z. z. o odpadoch a o zmene a doplnení niektorých zákonov a zodpovedá za správne nakladanie s odpadom. Náklady na odstránenie, likvidáciu, prepravu a uskladnenie odpadu súvisiaceho s touto Zmluvou sú zahrnuté v zmluvnej cene za Dielo.
19. Zhotoviteľ sa zaväzuje, že v prípade potreby zabezpečí na vlastné náklady povolenie pre potreby dočasného užívania verejných plôch a zvláštne užívanie komunikácií pre realizáciu a prípadné skládky materiálu alebo odpadu. Za škody spôsobené nesplnením tejto povinnosti zodpovedá v plnom rozsahu Zhotoviteľ.
20. Zhotoviteľ je povinný pri odovzdaní Diela Objednávateľovi odviezť z miesta zhotovenia Diela zvyšný materiál a zlikvidovať odpady tak, aby bolo možné Dielo riadne prevziať a užívať. Zhotoviteľ je povinný vypratať, vyčistiť a uviesť miesto zhotovenia Diela do stavu podľa podmienok stanovených v tejto Zmluve resp. požiadaviek Objednávateľa a to najneskôr v termíne uvedenom v protokole o odovzdaní a prevzatí Diela podľa tejto Zmluvy.
21. Zhotoviteľ je povinný udržiavať poriadok a čistotu v mieste zhotovenia Diela a je povinný dbať na to, aby vplyvom jeho činnosti nedošlo k poškodeniu susedných priľahlých nehnuteľností. Za škody spôsobené porušením týchto povinností zodpovedá v plnom rozsahu Zhotoviteľ.
22. Zhotoviteľ je počas zhotovenia Diela povinný zabezpečiť, aby negatívnymi vplyvmi vykonávanej činnosti neobťažoval okolie, a aby jeho činnosť a prevádzka neohrozovala kvalitu životného prostredia. V prípade, že v dôsledku porušenia týchto povinností dôjde k udeleniu pokuty alebo inej sankcie, resp. iného oprávneného nároku voči Objednávateľovi, z dôvodu pochybenia na strane Zhotoviteľa, za tieto nároky zodpovedá Zhotoviteľ, ktorý sa týmto zaväzuje na ich vysporiadanie a uhradenie v plnej výške a v určenej lehote.
23. Ak si rozsah prác vyžiada použitie dočasných dopravných značiek alebo zariadení, zabezpečí Zhotoviteľ všetko potrebné k ich osadeniu na vlastné náklady, pričom povolenia potrebné v zmysle príslušných právnych predpisov je povinný zabezpečiť Zhotoviteľ. Zhotoviteľ bude vykonávať plnenie bez vylúčenia cestnej premávky na dotknutej pozemnej komunikácii, len s jej čiastočným obmedzením, ak sa s Objednávateľom nedohodne inak. Dočasné dopravné značenie (ďalej len „**DDZ**“) potrebné pre označenie miesta plnenia obstará a dopraví na miesto použitia Zhotoviteľ, ktorý zabezpečí jeho osadenie v súlade so zákonom NR SR č. 8/2009 Z. z. o cestnej premávke v znení neskorších predpisov a vyhláškou MV SR č. 9/2009 Z. z., ktorou sa vykonáva zákon o cestnej premávke v znení neskorších predpisov a zákonom č. 135/1961 Zb. v platnom znení. Zhotoviteľ zodpovedá aj za udržiavanie DDZ a jeho odstránenie po ukončení plnenia.
24. Zhotoviteľ je povinný najneskôr ku dňu riadneho odovzdania Diela podľa tejto Zmluvy obnoviť pôvodné vodorovné dopravné značenie na úseku zrealizovaného Diela v zmysle príslušných právnych predpisov.
25. Spôsob resp. zabezpečenie prívodu vody, elektrickej energie, resp. materiálu potrebného pre zhotovenie Diela vrátane nákladov súvisiacich s ich zabezpečením znáša Zhotoviteľ.
26. Všetky práce súvisiace s Dielom vykoná Zhotoviteľ po vydaní súhlasu správcom komunikácie, za ním stanovených podmienok za dozoru správcu komunikácie počas vykonávania prác uvedených v Prílohe č. 1 tejto Zmluvy - Opis predmetu zákazky a jej podkladov. Zhotoviteľ zodpovedá za prípadné poškodenia, ktoré vzniknú v súvislosti s realizáciou Diela.
27. Zhotoviteľ sa zaväzuje pripraviť na vlastné náklady miesto zhotovenia Diela ako i znášať náklady na jeho prevádzku, údržbu, odstránenie a upratanie priestoru po ukončení plnenia povinností podľa tejto Zmluvy.
28. Zhotoviteľ sa zaväzuje, že počas zhotovovania Diela zabezpečí bezpečný pohyb v bezprostrednej blízkosti Diela, komunikačných ciest, vrátane prejazdnosti verejných komunikácií, príjazdov do priľahlých objektov, prístupov pre vozidlá polície, rýchlej zdravotnej pomoci a hasičského zboru. Zhotoviteľ sa zaväzuje že zabezpečí chodcom a cyklistom bezpečnosť a plynulosť cestnej premávky a tiež dodržanie pravidiel cestnej premávky príslušným označením.
29. Od odovzdania miesta zhotovenia Diela až do zhotovenia Diela je Zhotoviteľ povinný miesto zhotovenia Diela využívať výlučne pre potreby zhotovenia Diela a zabezpečiť ochranu Diela, pred poškodením a/alebo zneužitím.
30. Zhotoviteľ sa zaväzuje, že umožní kedykoľvek prístup osobám povereným Objednávateľom vykonávajúcim dohľad nad zhotovením Diela k potrebnej dokumentácii. V mieste zhotovenia Diela musí byť k dispozícii dokumentácia a všetky doklady týkajúce sa uskutočňovania zhotovenia Diela.
31. Dohľad vykonávaný zo strany Objednávateľa je oprávnený dať zamestnancom Zhotoviteľa a/alebo subdodávateľa príkaz prerušiť práce, pokiaľ zodpovedný vedúci nie je dosiahnuteľný a ak je ohrozená bezpečnosť uskutočnenia zhotovenia Diela a jeho okolia, život a zdravie pracujúcich, alebo ak hrozia iné vážne škody.
32. Zhotoviteľ je povinný riadiť vykonávanie prác zhotovenia Diela tak, aby nedošlo k poškodeniu zdravia zamestnancov Zhotoviteľa a/alebo subdodávateľa, a ani tretích osôb a poškodeniu majetku Objednávateľa. Zhotoviteľ zodpovedá za bezpečnosť a ochranu zdravia zamestnancov Zhotoviteľa a/alebo subdodávateľa a tretích osôb oprávnene sa zdržujúcich na mieste zhotovenia Diela.
33. Objednávateľ si vyhradzuje právo spolurozhodovať o použití všetkých tovarov, ktoré majú byť súčasťou Diela v súlade s požiadavkami stanovenými v Prílohe č. 1 tejto Zmluvy - Opis predmetu zákazky a jej podkladov.
34. V prípade realizácie prác v dňoch pracovného voľna a pokoja si Zhotoviteľ zabezpečí na vlastné náklady potrebné povolenie miestne príslušnej mestskej časti a Krajského dopravného inšpektorátu na presun (prepravu) potrebných mechanizmov a techniky po vopred cestným správnym orgánom odsúhlasených dopravných trasách.
35. Ak Objednávateľ zistí, že Zhotoviteľ vykonáva zhotovenie Diela v rozpore so svojimi povinnosťami podľa tejto Zmluvy, je oprávnený požadovať, aby Zhotoviteľ bezodkladne zjednal nápravu a plnil si svoje povinnosti podľa tejto Zmluvy riadnym spôsobom. V prípade, ak tak Zhotoviteľ neurobí ani v dostatočne primeranej časovej lehote, ktorú mu na to Objednávateľ poskytol, je Objednávateľ oprávnený okamžite odstúpiť od tejto Zmluvy. Tým nie je dotknuté právo na náhradu škody podľa § 373 a nasl. ObZ.
36. Zhotoviteľ sa zaväzuje:
37. oznámiť Objednávateľovi bez zbytočného odkladu omeškanie zhotovenia Diela. V takomto prípade si Zmluvné strany dohodnú osobitný postup.
38. zachovávať mlčanlivosť o dôverných informáciách, ktoré si Objednávateľa a Zhotoviteľ poskytli.
39. V prípade, ak Zhotoviteľovi vznikne povinnosť registrácie v zmysle ust. zákona č. 315/2016 Z. z. o registri partnerov verejného sektora a o zmene a doplnení niektorých zákonov, je ten povinný vznik tejto povinnosti oznámiť písomne Objednávateľovi a zároveň zdokladovať splnenie povinnosti registrácie. Povinnosť podľa predchádzajúcej vety platí primerane aj pre všetkých subdodávateľov Zhotoviteľa, prostredníctvom ktorých Zhotoviteľ zhotovuje Dielo.
40. Objednávateľ sa zaväzuje protokolárne (písomne) odovzdať Zhotoviteľovi miesto zhotovenia Diela pre vykonávanie prác v súlade s podmienkami uvedenými v Prílohe č. 1 tejto Zmluvy - Opis predmetu zákazky a jej podkladov v termíne do 5, slovom piatich, pracovných dní odo dňa nadobudnutia účinnosti tejto Zmluvy.
41. Objednávateľ sa zaväzuje:
42. poskytnúť Zhotoviteľovi potrebnú súčinnosť pri plnení povinností podľa tejto Zmluvy, najmä, nie však výlučne, poskytnutím potrebných konzultácií a ďalších materiálov (podkladov), ktoré má Objednávateľ k dispozícii a ktoré sú nevyhnutné k zhotoveniu Diela,
43. určiť osoby, s ktorými bude Zhotoviteľ komunikovať a spolupracovať, a ktoré budú za Objednávateľa zodpovedné za plnenie povinností na strane Objednávateľa, vyplývajúcich z tejto Zmluvy.

**Článok V.**

**Odovzdanie a prevzatie Diela**

1. Zhotoviteľ splní svoju povinnosť zhotoviť Dielo jeho riadnym a včasným odovzdaním Objednávateľovi na základe protokolu o odovzdaní a prevzatí Diela (ďalej len ,,**Protokol**“ v príslušnom gramatickom tvare) podľa tejto Zmluvy, v ktorom bude výslovne uvedené, že Dielo nevykazuje vady.
2. Protokol bude podpísaný zodpovednými zástupcami oboch Zmluvných strán (stavbyvedúci a správca komunikácie). Zmluvné strany sa dohodli, že Protokol bude obsahovať okrem základných údajov aj:
	1. zhodnotenie kvality odovzdávaného a preberaného Diela;
	2. konštatovanie Objednávateľa, že Dielo preberá k určitému dňu, resp. nepreberá s určením dôvodov;
	3. zoznam Zhotoviteľom odovzdávaných dokladov;
	4. konštatovanie, že dňom odovzdania a prevzatia Diela začína plynúť záručná doba Diela a dĺžka jej trvania;
	5. súpis zrejmých vád a nedorobkov s termínom ich odstránenia;
	6. podpisy oprávnených zástupcov Zmluvných strán.
3. Pripravenosť Diela na jeho odovzdanie je Zhotoviteľ povinný oznámiť Objednávateľovi písomne, najneskôr 5, slovom päť, pracovných dní vopred.
4. V prípade zistenia vád a nedostatkov Diela, ktoré bránia jeho riadnemu užívaniu, Objednávateľ Dielo neprevezme a spíše so Zhotoviteľom zápis, ktorý bude obsahovať najmä, nie však výlučne, popis zistených vád a nedostatkov na Diele, spôsob a lehotu ich odstránenia. Zhotoviteľ môže opätovne oznámiť pripravenosť Diela na jeho odovzdanie Objednávateľovi až po úplnom odstránení vád a nedostatkov Diela uvedených v protokole o odovzdaní a prevzatí Diela a to aj opakovane, kým nebude Dielo odovzdané v zmysle článku V ods. 1 tejto Zmluvy.
5. V prípade zistenia vád a nedostatkov Diela, ktoré nebránia jeho riadnemu užívaniu, je Objednávateľ oprávnený Dielo prevziať a následne spíše so Zhotoviteľom zápis, ktorý bude obsahovať najmä, nie však výlučne, popis zistených vád a nedostatkov na Diele, spôsob a lehotu ich odstránenia. Zhotoviteľ môže opätovne oznámiť pripravenosť Diela na jeho odovzdanie Objednávateľovi až po úplnom odstránení vád a nedostatkov Diela uvedených v protokole o odovzdaní a prevzatí Diela a to aj opakovane, kým nebude Dielo odovzdané v zmysle článku V ods. 1 tejto Zmluvy.
6. V rámci preberacieho konania je Zhotoviteľ povinný odovzdať Objednávateľovi nasledovné doklady (vyhotovené v slovenskom jazyku):
7. kópia strán stavebného denníka;
8. osvedčenia o akosti použitých materiálov, certifikáty, vyhlásenia o zhode;
9. doklad o vykonanej kontrole;
10. doklady o odvozoch a likvidácii odpadov vykonaných v súlade so zákonom č. 79/2015 Z. z. o odpadoch a o zmene a doplnení niektorých zákonov v znení neskorších predpisov.
11. V prípade nepredloženia dokladov uvedených v ods. 6 tohto článku Zhotoviteľom, nie je Objednávateľ povinný prevziať Dielo.

**Článok VI.**

**Cena a platobné podmienky**

1. Cena za zhotovenie Diela (ďalej len „**Cena**“ v príslušnom gramatickom tvare) je stanovená na základe kalkulácie vypracovanej Zhotoviteľom, podľa zákona č. 18/1996 Z. z. o cenách v znení neskorších predpisov a vyhlášky Ministerstva financií Slovenskej republiky č. 87/1996 Z. z., ktorou sa vykonáva zákon o cenách v znení neskorších predpisov, ktorá tvorí Prílohu č. 3 tejto Zmluvy – Cenová ponuka Zhotoviteľa a je neoddeliteľnou súčasťou Zmluvy, takto:

Cena v EUR bez DPH: ...

Sadzba DPH v percentách: 23

Sadzba DPH v EUR ...

**Cena v EUR s DPH: ...**

/ slovom ... /

1. Cena je konečná a nemenná počas celej doby trvania Zmluvy. V Cene sú zahrnuté všetky náklady a výdavky na strane Zhotoviteľa, ktoré súvisia s plnením povinností Zhotoviteľa podľa tejto Zmluvy a zhotovením Diela, vrátane vybudovania, prevádzkovania, údržby, likvidácie a vypratanie miesta zhotovenia Diela a primeraného zisku.
2. Objednávateľ neposkytuje preddavky z ceny ani zálohové platby za zhotovenie Diela.
3. Zhotoviteľ  je oprávnený fakturovať iba skutočne vykonané práce súvisiace s Dielom na základe Protokolu, ktorého kópia je prílohou každej faktúry vystavenej Zhotoviteľom. Splatnosť faktúry vystavenej Zhotoviteľom je 30 dní od dátumu jej preukázateľného doručenia Objednávateľovi.
4. Objednávateľ uhradí Cenu na základe faktúry vystavenej Zhotoviteľom podľa tohto článku Zmluvy, prevodným príkazom na bankový účet Zhotoviteľa uvedený v záhlaví tejto Zmluvy.
5. Cena sa považuje za uhradenú dňom jej odpísania z bankového účtu Objednávateľa v prospech bankového účtu Zhotoviteľa.
6. Faktúra vystavená Zhotoviteľom podľa tohto článku Zmluvy musí obsahovať všetky náležitosti daňového dokladu v zmysle zákona č. 222/2004 Z. z. o dani z pridanej hodnoty v znení neskorších predpisov. V prípade, ak bude faktúra obsahovať nesprávne a/alebo neúplné údaje, je Objednávateľ oprávnený vrátiť faktúru v lehote jej splatnosti späť Zhotoviteľovi spolu s písomnou výhradou a Zhotoviteľ je povinný faktúru podľa charakteru nedostatku opraviť, doplniť alebo vystaviť novú faktúru. V takomto prípade sa preruší lehota splatnosti faktúry a nová lehota splatnosti začne plynúť preukázateľným doručením opravenej faktúry Objednávateľovi.
7. Zmluvné strany nemajú právo jednostranne započítať voči druhej Zmluvnej strane akékoľvek peňažné pohľadávky bez písomného súhlasu druhej Zmluvnej strany. Zmluvné strany taktiež nemajú právo bez písomného súhlasu druhej Zmluvnej strany postúpiť na tretiu osobu akékoľvek peňažné pohľadávky voči druhej Zmluvnej strane.

**Článok VII.**

**Vlastnícke právo a nebezpečenstvo škody**

1. Zhotovené Dielo je vlastníctvom Zhotoviteľa až do dňa podpísania Protokolu Zmluvnými stranami, podľa ktorého Dielo nevykazuje vady.
2. Zmluvné strany sa dohodli, že vlastnícke právo k Dielu a nebezpečenstvo škody na Diele prechádza zo Zhotoviteľa na Objednávateľa dňom podpísania Protokolu Zmluvnými stranami, podľa ktorého Dielo nevykazuje vady.

**Článok VIII.**

**Zodpovednosť za vady a záručná doba**

1. Zhotoviteľ zodpovedá za to, že Dielo je zhotovené podľa platných technických a právnych predpisov a má v čase odovzdania a prevzatia vlastnosti stanovené v Prílohe č. 1 k tejto Zmluve - Opis predmetu zákazky a jej podkladov, a že nemá vady a nedostatky, ktoré by znižovali jeho hodnotu a schopnosť využitia na požadovaný účel Diela.
2. Záručná doba na Dielo je 5, slovom päť, rokov a začína plynúť dňom protokolárneho prevzatia Diela Objednávateľom podľa článku V ods. 1 tejto Zmluvy. V prípade oprávnenej reklamácie sa záručná doba predlžuje o čas, počas ktorého boli vady resp. nedostatky odstraňované.
3. Objednávateľ je povinný vady a nedostatky Diela po ich zistení bez zbytočného odkladu písomne nahlásiť a reklamovať u Zhotoviteľa, pričom uvedie o akú vadu či nedostatok sa jedná.
4. Zhotoviteľ sa zaväzuje nahlásené a reklamované vady a nedostatky odstrániť v čo najkratšom čase podľa ich druhu, najneskôr však do 30 dní odo dňa doručenia písomnej reklamácie na adresu Zhotoviteľa, uvedenú v záhlaví tejto Zmluvy. Odstránenie vady a nedostatkov bude potvrdené protokolom podpísaným Zmluvnými stranami.
5. Náklady na odstránenie vád a nedostatkov v záručnej dobe znáša Zhotoviteľ. To platí aj pre náklady na opravu poškodenia Diela počas vykonávania záručnej opravy.
6. V prípade omeškania Zhotoviteľa s odstránením vád Diela, ak Zhotoviteľ nenastúpil na odstránenie vád Diela ani v primeranej dodatočnej lehote poskytnutej mu za týmto účelom zo strany Objednávateľa, má Objednávateľ právo tieto vady Diela odstrániť sám a/alebo prostredníctvom tretej osoby podľa vlastnej voľby v mene a na účet Zhotoviteľa. Výška ceny takto vykonaných prác bude stanovená ako cena obvyklá, bez ohľadu na výšku jednotkových cien rovnakých alebo podobných výkonov uvedených v ponuke Zhotoviteľa. Zhotoviteľ je povinný uhradiť Objednávateľovi všetky takto vzniknuté náklady do 30 dní odo dňa doručenia faktúry.

**Článok IX.**

**Zodpovednosť za škodu**

1. Zmluvná strana zodpovedá za všetky škody, ktoré vzniknú druhej Zmluvnej strane v dôsledku porušenia jej povinností, vyplývajúcich z tejto Zmluvy.
2. V prípade vzniku škody, v dôsledku porušenia povinností vyplývajúcich z tejto Zmluvy ktorejkoľvek Zmluvnej strane, má druhá Zmluvná strana nárok na náhradu vzniknutej škody v plnej výške.
3. Zhotoviteľ je povinný nahradiť Objednávateľovi skutočne vzniknuté škody aj v prípade, že z jeho zavinenia došlo k odstúpeniu Objednávateľa od tejto Zmluvy.

**Článok X.**

**Licencia**

1. V prípade, ak sa Dielo, jeho súčasť alebo príslušenstvo považuje za autorské dielo podľa zákona č. 185/2015 Z. z. Autorský zákon (ďalej len ako „**Autorský zákon**“ v príslušnom gramatickom tvare) udeľuje Zhotoviteľ Objednávateľovi bezodplatne spolu s odovzdaním Diela nevýhradnú, neodvolateľnú, časovo, vecne a miestne neobmedzenú licenciu k Dielu, jeho súčasti alebo príslušenstvu na všetky spôsoby použitia diela podľa § 19 ods. 4 písm. a) až d) Autorského zákona.
2. Objednávateľ, ako nadobúdateľ licencie, je oprávnený udeliť tretej osobe súhlas na použitie Diela, jeho súčasti alebo príslušenstva v celom rozsahu licencie podľa tohto článku s čím Zhotoviteľ týmto vyslovuje svoj predchádzajúci súhlas v zmysle § 72 Autorského zákona.
3. Zhotoviteľ sa podpisom tejto Zmluvy zaväzuje, že najneskôr ku dňu odovzdania Diela bude mať vysporiadané autorské právo v zmysle Autorského zákona ku všetkým zložkám, ktoré sú alebo budú súčasťou Diela alebo príslušenstvom Diela podľa tejto Zmluvy a bude disponovať potrebnými oprávneniami a/alebo licenciami na ich užívanie a poskytovanie a následne užívanie Objednávateľom v zmysle požiadaviek a v rozsahu podľa tejto Zmluvy. V prípade, ak Zhotoviteľ túto povinnosť nesplní, má Objednávateľ nárok na zmluvnú pokutu podľa tejto Zmluvy a zároveň je Objednávateľ oprávnený odstúpiť od tejto Zmluvy.
4. Zhotoviteľ v celom rozsahu zodpovedá, ak Dielo, jeho súčasť alebo príslušenstvo porušuje autorské práva iných osôb. V prípade porušenia autorských práv iných osôb je Zhotoviteľ povinný uspokojiť nároky iných osôb za Objednávateľa a to vrátane nákladov spojených s právnou ochranou a obranou. Rovnako Zhotoviteľ zodpovedá za škodu, ktorá vznikne Objednávateľovi, ak používaním Diela alebo jeho časti dôjde k porušeniu autorských práv iných osôb.
5. Objednávateľ je povinný oznámiť Zhotoviteľovi uplatnenie nárokov z práva duševného vlastníctva v súvislosti s touto Zmluvou treťou osobou. Zhotoviteľ je povinný do 5 kalendárnych dní poskytnúť Objednávateľovi všetku súčinnosť pri ochrane práv Objednávateľa.
6. V prípade, ak bude Objednávateľovi na základe právoplatného rozhodnutia súdu zabránené používať Dielo, jeho súčasť alebo príslušenstvo z dôvodu porušenia autorských práv, zaväzuje sa Zhotoviteľ obstarať pre Objednávateľa oprávnenie Dielo, jeho súčasť alebo príslušenstvo znova používať, prípadne sa Zhotoviteľ zaväzuje vykonať úpravu Diela, jeho súčasti alebo príslušenstva tak, aby bol spôsobilý na používanie Objednávateľom a neporušoval autorské práva tretích osôb a to bezodkladne.
7. Udelenie licencie podľa tejto Zmluvy nie je možné zo strany Zhotoviteľa jednostranne odvolať alebo zrušiť, a to ani po ukončení trvania tejto Zmluvy.

**Článok XI.**

**Dôverné informácie a mlčanlivosť**

1. Pod pojmom „**Dôverná informácia**“, v príslušnom gramatickom tvare, sa rozumie akákoľvek informácia, ktorá nie je verejne prístupná, a ktorú Zmluvná strana poskytujúca dôvernú informáciu (ďalej len ako „**Poskytovateľ**“ v príslušnom gramatickom tvare) označí za dôvernú, okrem tej, ktorá sa stane alebo stala verejne prístupnou inak ako neoprávnenou manipuláciou Zmluvnou stranou, ktorá sa oboznamuje s dôvernou informáciou (ďalej len ako „**Prijímateľ**“ v príslušnom gramatickom tvare).
2. Dôverné informácie môžu byť poskytnuté vo verbálnej (telefonát, rozhovor), písomnej (zadanie, pripomienkovanie), alebo elektronickej forme (email, textový editor, zdrojový kód).
3. Prijímateľ je oprávnený použiť Dôverné informácie výlučne na účely spolupráce vyplývajúcej z tejto Zmluvy (ďalej len ako „**Spolupráca**“ v príslušnom gramatickom tvare). Po skončení Spolupráce je povinný zdržať sa použitia Dôverných informácií na akýkoľvek iný účel.
4. Prijímateľ je povinný zdržať sa neoprávnenej manipulácie s Dôvernými informáciami.
5. Prijímateľ môže poskytnúť Dôverné informácie tretím osobám iba v nevyhnutnom rozsahu, výlučne na účely Spolupráce a len s predchádzajúcim súhlasom Poskytovateľa. Prijímateľ zodpovedá za neoprávnenú manipuláciu s Dôvernými informáciami treťou osobou. Poskytnutie Dôverných informácií tretej osobe je Prijímateľ povinný bezodkladne oznámiť Poskytovateľovi.
6. Bez súhlasu Poskytovateľa je Prijímateľ oprávnený poskytnúť Dôverné informácie len v prípadoch a v rozsahu určených zákonom alebo iným všeobecne záväzným právnym predpisom.
7. Prijímateľ je povinný prijať a dodržiavať také technické, organizačné a iné opatrenia potrebné na ochranu Dôverných informácií, ktoré mu boli alebo mu budú poskytnuté, alebo sprístupnené, aby bolo účinne zabránené pred neoprávnenou manipuláciou s Dôvernými informáciami.
8. Prijímateľ je povinný bez zbytočného odkladu oznámiť Poskytovateľovi každú neoprávnenú manipuláciu s Dôvernými informáciami.
9. Prijímateľ je povinný poskytnúť Poskytovateľovi všetku súčinnosť potrebnú na odstránenie následkov neoprávnenej manipulácie s Dôvernými informáciami.
10. Prijímateľ je povinný zabezpečiť oboznámenie sa s povinnosťami podľa tejto Zmluvy tretie osoby, ktorým poskytne Dôverné informácie.
11. Poskytovateľ má právo odmietnuť poskytnutie Dôverných informácii, ak takéto poskytnutie nebude nevyhnutne potrebné k vzájomnej Spolupráci.
12. Po skončení vzájomnej Spolupráce je Prijímateľ povinný vrátiť Poskytovateľovi všetky originály, kópie, reprodukcie alebo iné zhrnutia Dôverných informácií a všetky Dôverné informácie nahraté v systémoch Zhotoviteľa alebo tretích osôb podľa preukázateľne zničiť.
13. Prijímateľ zodpovedá za každú neoprávnenú manipuláciu s Dôvernými informáciami, ktoré mu boli poskytnuté.
14. Prijímateľ zodpovedá za neoprávnenú manipuláciu s Dôvernými informáciami, ktoré poskytol tretej osobe.
15. Poskytovateľ nezodpovedá za škodu spôsobenú Prijímateľovi, ktorá vznikne použitím Dôverných informácií, okrem prípadov, kedy poskytnutím Dôverných informácii Objednávateľovi Zhotoviteľ porušil práva duševného vlastníctva tretích osôb.
16. Poskytnutím Dôverných informácií neprechádza na Prijímateľa vlastnícke alebo iné právo alebo licencia k Dôverným informáciám, pokiaľ nie je v tejto Zmluve uvedené inak.
17. Všetky povinnosti Zhotoviteľa, ako Prijímateľa Dôvernej informácie, sa týkajú aj jeho subdodávateľov a za ich porušenie subdodávateľom zodpovedá Zhotoviteľ akoby sa porušenia dopustil on sám. Zhotoviteľ je povinný doručiť Objednávateľovi písomné vyhlásenie o odškodnení pri porušení dôvernosti podpísané každým subdodávateľom Zhotoviteľa, ktorému budú poskytnuté Dôverné informácie a to predtým, ako mu Zhotoviteľ Dôverné informácie poskytne.

**Článok XII.**

**Úroky z omeškania a zmluvné pokuty**

1. V prípade, ak Zhotoviteľ nesplní svoj záväzok zhotoviť Dielo riadne a včas, je Objednávateľ oprávnený účtovať Zhotoviteľovi zmluvnú pokutu vo výške 0,05 % z Ceny za každý, aj začatý deň omeškania Zhotoviteľa.
2. V prípade, ak Objednávateľ nesplní svoj záväzok uhradiť Zhotoviteľovi Cenu podľa faktúry, je Zhotoviteľ oprávnený účtovať Objednávateľovi zmluvnú pokutu vo výške 0,05 % z neuhradenej časti Ceny za každý, aj začatý deň omeškania Objednávateľa.
3. V prípade, ak Zhotoviteľ nesplní svoju povinnosť podľa článku IV ods. 37 tejto Zmluvy, tzn. nesplní si svoju povinnosť registrácie, je Objednávateľ oprávnený účtovať Zhotoviteľovi zmluvnú pokutu vo výške 25 000,00 euro, slovom dvadsaťpäťtisíc euro.
4. V prípade, ak Objednávateľovi vznikne povinnosť uhradiť daň z pridanej hodnoty v zmysle ust. § 69b zákona č. 222/2004 Z. z. o dani z pridanej hodnoty, je Objednávateľ oprávnený účtovať Zhotoviteľovi zmluvnú pokutu vo výške 130 % výšky daňovej povinnosti, ktorá takto Objednávateľovi vznikla.
5. V prípade, ak sa ktorékoľvek z vyhlásení Zhotoviteľa podľa článku IV ods. 6 až 8 tejto Zmluvy ukáže ako nepravdivé a Objednávateľovi bude kontrolným orgánom v súlade s ustanovením § 7b zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov uložená sankcia z dôvodu prijatia Diela prostredníctvom Zhotoviteľom nelegálne zamestnávaných osôb, je Objednávateľ oprávnený účtovať Zhotoviteľovi zmluvnú pokutu vo výške 130% výšky sankcie uloženej Objednávateľovi.
6. V prípade, ak Zhotoviteľ poruší svoju povinnosť podľa článku X ods. 3 tejto Zmluvy, tzn. nebude mať k Dielu, jeho súčastiam a príslušenstvu vysporiadané autorské právo v zmysle Autorského zákona, je Objednávateľ oprávnený účtovať Zhotoviteľovi zmluvnú pokutu vo výške 25 000,00 euro, slovom dvadsaťpäťtisíc euro.
7. V prípade neoprávnenej manipulácie s Dôvernými informáciami vzniká Poskytovateľovi nárok na zmluvnú pokutu vo výške 10 000,00 euro, slovom desaťtisíc euro, za každý jednotlivý prípad neoprávnenej manipulácie.
8. V prípade, ak Zhotoviteľ poruší inú povinnosť podľa tejto Zmluvy, je Objednávateľ oprávnený účtovať Zhotoviteľovi zmluvnú pokutu vo výške 1 000,00 euro, slovom tisíc euro, za každé porušenie povinnosti podľa tejto Zmluvy.
9. Objednávateľ je tiež oprávnený uložiť a vyúčtovať Zhotoviteľovi zmluvnú pokutu v prípade:
10. ak Dielo nebude vykonané riadne a nedostatky, nedorobky a vady, príp. iné porušenia zmluvnej povinnosti Zhotoviteľa, nebudú odstránené ani v dodatočne poskytnutej lehote na odstránenie vád a nedorobkov, a to vo výške 200,00 euro, slovom dvesto euro, za každý čo i len začatý deň omeškania až do dňa úplného odstránenia týchto vád a nedorobkov, a to za každú vadu, resp. nedorobok; úplným odstránením vád a nedorobkov sa rozumie dátum písomného potvrdenia Objednávateľa, že vady a nedorobky boli odstránené;
11. neodstránenia vád a nedorobkov v lehote dohodnutej na ich odstránenie reklamovaných Objednávateľom počas záručnej doby uvedenej v článku VIII ods. 2 tejto Zmluvy, a to vo výške 200,00 euro, slovom dvesto euro, za každý čo i len začatý deň omeškania až do dňa úplného odstránenia týchto vád a nedorobkov; úplným odstránením vád a nedorobkov sa rozumie dátum písomného potvrdenia Objednávateľa, že vady a nedorobky boli odstránené;
12. zmeny technického riešenia Diela bez vedomia Objednávateľa alebo v prípade použitia materiálov, ktoré sú v rozpore s technickou špecifikáciou určenou na vykonanie Diela podľa tejto Zmluvy (bez ohľadu na to, či dôjde k zmene kvalitatívnych parametrov vykonaného diela), a to vo výške 5% z ceny Diela vrátane DPH danej rozsahom plnenia; objednávateľ má v tomto prípade právo požadovať uvedenie pozmeneného Diela do pôvodného stavu bezplatne a Zhotoviteľ je povinný bezplatne uviesť pozmenené Dielo do pôvodného stavu;
13. ak v stavebnom denníku budú uvedené chybné, zavádzajúce údaje alebo v stavebnom denníku budú chýbať údaje, ktoré sa bežne do stavebného denníka zapisujú, a to vo výške 100,00 euro, slovom sto euro, za každé jednotlivé pochybenie;
14. nevedenia stavebného denníka za každý nezaznamenaný deň zistený pri náhodnej kontrole povereným zástupcom Objednávateľa, a to vo výške 100,00 euro, slovom sto euro, za každý jednotlivý deň;
15. porušenia povinnosti Zhotoviteľa označiť stavenisko uvedenej v článku IV ods. 11 tejto Zmluvy, a to vo výške 50,00 euro, slovom päťdesiat euro za každý deň;
16. porušenia povinnosti Zhotoviteľa viesť na stavenisku stavebný denník (v štandardnej forme a v súlade s platnými predpismi) odo dňa začatia prác na Diele až do dňa riadneho odovzdania a prevzatia Diela, uvedenej v článku IV ods. 12 tejto Zmluvy, a to vo výške 300,00 euro, slovom tristo euro, za každý deň;
17. straty stavebného denníka a v prípade, ak sa stavebný denník nebude nepretržite nachádzať na stavenisku, a to vo výške 300,00 euro, slovom tristo euro, za každý jednotlivý prípad;
18. porušenia povinností v súvislosti s bezpečnosťou a ochranou zdravia pri práci, ktoré môže ohroziť životy alebo zdravie osôb nachádzajúcich sa na stavenisku, a to vo výške 100,00 euro, slovom sto euro, za každé jednotlivé porušenie
19. nezabezpečenia prítomnosti zodpovedného vedúceho Zhotoviteľa na stavenisku, a to vo výške 100,00 euro, slovom sto euro, za každý jednotlivý prípad.
20. Zmluvné pokuty budú splatné na základe faktúr vystavených a preukázateľne doručených dotknutej Zmluvnej strane. Ustanovenia článku VI tejto Zmluva sa aplikujú primerane.
21. Objednávateľ je oprávnený započítať ktorúkoľvek zmluvnú pokutu účtovanú Zhotoviteľovi s existujúcim alebo budúcim záväzkom voči Zhotoviteľovi, a to aj z iného existujúceho alebo budúceho zmluvného vzťahu.
22. Zhotoviteľ nie je oprávnený započítať ktorúkoľvek zmluvnú pokutu účtovanú Objednávateľovi s existujúcim alebo budúcim záväzkom voči Objednávateľovi.
23. Objednávateľ je oprávnený postúpiť práva z tejto Zmluvy na tretiu osobu.
24. Zhotoviteľ nie je oprávnená postúpiť práva a povinnosti z tejto Zmluvy na tretiu osobu bez písomného súhlasu Objednávateľa.
25. Zaplatením zmluvnej pokuty nárok na náhradu škody nie je dotknutý.

**Článok XIII.**

**Osobitné ustanovenia o výkone kontroly**

1. Zhotoviteľ je povinný vytvoriť osobám povereným Objednávateľom na vykonanie kontroly plnenia povinností Zhotoviteľa primerané podmienky na riadne a včasné vykonanie kontroly, predložiť všetky požadované informácie a dokumenty týkajúce sa najmä, nie však výlučne, zhotovenia Diela, napr. stavu jeho rozpracovanosti a poskytnúť bezodkladne súčinnosť, ktorú je Objednávateľ oprávnený požadovať od Zhotoviteľa alebo jeho subdodávateľov podľa tejto Zmluvy v zmysle všeobecne záväzných predpisov o hospodárení s verejnými prostriedkami.
2. Osoby poverené Objednávateľom na vykonanie kontroly plnenia povinností Zhotoviteľa majú počas trvania tejto Zmluvy a záručnej doby podľa tejto Zmluvy právo na prístup k dokumentom, ktorými disponuje Zhotoviteľ a preukazujú riadne zhotovenie Diela.
3. Zhotoviteľ je povinný predložiť osobám povereným Objednávateľom na vykonanie kontroly plnenia povinností Zhotoviteľa originály tých dokumentov, na ktorých kontrolu sú tieto osoby poverené Objednávateľom (napr. doklady preukazujúce súlad projektu so zhotovením Diela, účtovné a finančné doklady a pod.).
4. Zhotoviteľ je povinný dokladovať osobám povereným Objednávateľom na vykonanie kontroly plnenia povinností Zhotoviteľa svoju činnosť v rámci plnenia povinností Zhotoviteľa a umožniť im vstup do objektov a na pozemky súvisiace so zhotovením Diela, ak tomu nebránia skutočnosti, ktoré Zhotoviteľ nevie ovplyvniť.

**Článok XIV.**

**Subdodávatelia a osoby určené na plnenie Zmluvy**

1. Zhotoviteľ je povinný v súlade s § 41 ods. 3 ZoVO najneskôr v čase uzavretia tejto Zmluvy uviesť údaje o všetkých známych subdodávateľoch, údaje o osobe oprávnenej konať za každého subdodávateľa v rozsahu meno a priezvisko, adresa pobytu, dátum narodenia. Zoznam subdodávateľov tvorí Prílohu č. 4 tejto Zmluvy.
2. Zhotoviteľ je oprávnený kedykoľvek počas trvania tejto zmluvy vymeniť ktoréhokoľvek subdodávateľa, a to za predpokladu, že nový subdodávateľ disponuje oprávnením na príslušné plnenie zmluvy podľa § 32 ods. 1 písm. e) ZoVO, a spĺňa povinnosť zápisu do registra partnerov verejného sektora, ak zákon pre takéhoto subdodávateľa tento zápis vyžaduje.
3. V prípade zmeny subdodávateľa je Zhotoviteľ povinný túto zmenu Objednávateľovi oznámiť a uviesť o ňom všetky údaje v zmysle článku XIV ods. 1. tejto Zmluvy. Zmenou subdodávateľa nie je dotknutá zodpovednosť Zhotoviteľa za plnenie povinností podľa tejto Zmluvy. Zhotoviteľ je oprávnený plniť povinnosti podľa tejto Zmluvy alebo jej časť ním navrhnutým novým subdodávateľom, ak ho Objednávateľ písomne schváli.
4. V prípade, ak Objednávateľ do 7,slovom sedem, pracovných dní odo dňa, v ktorom mu Zhotoviteľ poskytne všetky údaje o navrhovanom novom subdodávateľovi podľa článku XIV ods. 1. tejto Zmluvy, písomne Zhotoviteľovi neoznámi, či schvaľuje alebo zamieta návrh nového subdodávateľa, platí, že nového subdodávateľa schválil. Objednávateľ nie je oprávnený subdodávateľa odmietnuť bezdôvodne.
5. Zhotoviteľ sa zaväzuje realizovať plnenie povinností podľa tejto Zmluvy osobami, ktorými preukazoval splnenie podmienky účasti v zmysle § 34 ods. 1 písm. g) ZoVO, ktorých zoznam tvorí prílohu č. 4 tejto Zmluvy.
6. Zhotoviteľ nesmie meniť osoby zodpovedné za plnenie povinností podľa tejto Zmluvy bez predchádzajúceho písomného súhlasu Objednávateľa. V opačnom prípade je Objednávateľ oprávnený odstúpiť od tejto Zmluvy.
7. Zhotoviteľ je povinný navrhnúť nahradenie osoby zodpovednej za plnenie povinností podľa tejto Zmluvy v nasledujúcich prípadoch:
	1. Úmrtie,
	2. choroba alebo úraz zabraňujúce osobe riadne plniť svoju úlohu,
	3. ak sa nahradenie tejto osoby stane nevyhnutným z iného dôvodu, ktorý Zhotoviteľ nemohol ovplyvniť (výpoveď, vzdanie sa funkcie, strata spôsobilosti a pod.).
8. Ak je potrebné osobu zodpovednú za plnenie povinností podľa tejto Zmluvy nahradiť, nová osoba musí spĺňať rovnaké požiadavky týkajúce sa vzdelania, kvalifikácie, skúseností a odbornej praxe. Ak Zhotoviteľ nie je schopný zabezpečiť takúto osobu, Objednávateľ je oprávnený od Zmluvy odstúpiť.
9. Nahradenie osoby zodpovednej za plnenie povinností podľa tejto Zmluvy sa uskutoční nasledujúcim spôsobom:
10. Zhotoviteľ doručí Objednávateľovi písomnú žiadosť o schválenie náhrady osoby zodpovednej za plnenie povinností podľa tejto Zmluvy najmenej 15, slovom pätnásť, kalendárnych dní pred navrhovaným nástupom novej osoby. Súčasťou žiadosti budú doklady preukazujúce vzdelanie, odbornú kvalifikáciu, ktoré sa musia predložiť ako originály alebo úradne osvedčené fotokópie,
11. Objednávateľ písomne oznámi svoj súhlas/nesúhlas s nahradením osoby zodpovednej za plnenie povinností podľa tejto Zmluvy do 10, slovom desiatich, kalendárnych dní, odo dňa preukázateľného doručenia žiadosti Zhotoviteľa,
12. Zhotoviteľ je oprávnený realizovať plnenie povinností podľa tejto Zmluvy prostredníctvom novej osoby až odo dňa, ktorý Objednávateľ uvedie vo svojom písomnom schválení tejto osoby,
13. V prípade, ak Objednávateľ neschváli navrhovanú zmenu osoby zodpovednej za plnenie povinností podľa tejto Zmluvy, písomne oznámi túto skutočnosť Zhotoviteľovi a svoje rozhodnutie zdôvodní.

**Článok XV.**

**Trvanie Zmluvy**

1. Táto Zmluva zaniká splnením záväzkov Zmluvných strán, dohodou Zmluvných strán alebo odstúpením od tejto Zmluvy oprávnenou Zmluvnou stranou.
2. Objednávateľ, okrem dôvodov na odstúpenie podľa ObZ, môže od tejto Zmluvy odstúpiť z nasledujúcich dôvodov na strane Zhotoviteľa:
3. ak má Dielo alebo jeho časť akékoľvek právne vady,
4. ak zhotovené Dielo kvalitatívne/kvantitatívne nezodpovedá tejto Zmluve alebo príslušným všeobecne záväzným právnym predpisom,
5. ak Zhotoviteľ neodstráni vady Diela ani v dodatočne poskytnutej lehote zo strany Objednávateľa,
6. z dôvodov uvedených v § 19 ZoVO,
7. ďalšie dôvody výslovne uvedené v tejto Zmluve.
8. Zhotoviteľ, okrem dôvodov na odstúpenie podľa ObZ, môže odstúpiť od tejto Zmluvy, ak je Objednávateľ v omeškaní s plnením si svojich peňažných záväzkov podľa tejto Zmluvy o viac ako 30 dní.
9. Bez ohľadu na vôľu Zmluvných strán, k ukončeniu tejto Zmluvy dôjde tiež:
10. dňom právoplatnosti rozhodnutia príslušného súdu, ktorým súd vyhlási konkurz na majetok Zhotoviteľa,
11. dňom právoplatnosti rozhodnutia príslušného súdu, ktorým súd zamietne návrh na vyhlásenie konkurz na majetok Zhotoviteľa pre nedostatok majetku,
12. dňom právoplatnosti rozhodnutia príslušného súdu, ktorým súd povolí reštrukturalizáciu Zhotoviteľa,
13. Zhotoviteľ ako obchodná spoločnosť bude zrušený bez likvidácie alebo Zhotoviteľ ako obchodná spoločnosť vstúpi do likvidácie,
14. zánikom Zhotoviteľa bez právneho nástupcu.
15. Odstúpenie od Zmluvy je účinné dňom doručenia písomného oznámenia o odstúpení druhej Zmluvnej strane.
16. Odstúpenie od Zmluvy bez ohľadu na Zmluvnú stranu, ktorá od Zmluvy odstúpila, sa netýka práva odstupujúcej Zmluvnej strany na zaplatenie zmluvnej pokuty a náhrady škody spôsobenej porušením zmluvnej povinnosti, zodpovednosti za vady a plynutia záručnej doby a ustanoveniam o licencii.

**Článok XVI.**

**Poistenie zodpovednosti za škodu**

1. Zhotoviteľ podpisom tejto Zmluvy potvrdzuje, že má uzatvorenú poistnú zmluvu o poistení zodpovednosti za škody na majetku a zdraví, vrátane krytia následných finančných škôd a zodpovednosti za škodu spôsobenú pri realizácii predmetu zákazky vo výške min. 1 000 000,00 EUR a zodpovednosti za škodu pri vykonávaní podnikateľskej činnosti s minimálnym plnením vo výške 1 000 000,00 EUR a zaväzuje sa, že bude udržiavať takéto poistenie v platnosti počas celej doby platnosti tejto Zmluvy a počas doby platnosti trvania záruky za poskytnuté plnenie.
2. Zhotoviteľ je povinný predložiť dôkaz o trvaní tohto poistenia, poistnú zmluvu (originál alebo úradne overenú kópiu), najneskôr pri podpise tejto Zmluvy, v prípade nepredloženia Objednávateľ nie je povinný túto Zmluvu uzavrieť.
3. Zhotoviteľ v plnom rozsahu zodpovedá za prípadné škody, ktoré vzniknú Objednávateľovi alebo tretím osobám v súvislosti s plnením predmetu tejto Zmluvy. Zhotoviteľ sa zbaví zodpovednosti za škodu iba v prípade, ak preukáže okolnosti vylučujúce zodpovednosť v zmysle § 374 Obchodného zákonníka.

**Článok XVII.**

**Záverečné ustanovenia**

1. Meniť alebo dopĺňať ustanovenia tejto Zmluvy je možné len na základe dohody Zmluvných strán formou písomných číslovaných dodatkov k tejto Zmluve, podpísaných oprávnenými zástupcami Zmluvných strán v súlade s §18 ZoVO.
2. Zhotoviteľ berie na vedomie, že v prípade, pokiaľ sa naňho vzťahuje povinnosť v zmysle zák. č. 315/2016 Z. z. o registri partnerov verejného sektora a o zmene a doplnení niektorých zákonov, právoplatné rozhodnutie o vyčiarknutí Zhotoviteľa, prípadne jeho subdodávateľa z registra partnerov verejného sektora alebo uložený zákaz účasti Zhotoviteľa, prípadne jeho subdodávateľov vo verejnom obstarávaní podľa §182 ods. 3 písm. b) a g) ZoVO, zakladá dôvod na ukončenie tejto Zmluvy odstúpením od Zmluvy v zmysle § 15 ods. 1 zák. č. 315/2016 Z. z. o registri partnerov verejného sektora a o zmene a doplnení niektorých zákonov.
3. Pokiaľ nie je v tejto Zmluve uvedené inak, komunikácia medzi Zmluvnými stranami prebieha všetkými dostupnými komunikačnými prostriedkami, najmä, nie však výlučne, listovou zásielkou, elektronickou správou, telefonicky a osobne.
4. Zmluvné strany sa dohodli, že komunikácia Zmluvných strán týkajúca sa plnenia Predmetu dohody, a to vrátane záväzných pokynov Objednávateľa, prebieha prostredníctvom zodpovedných osôb. Za prvé zodpovedné osoby sú určené:
5. za Objednávateľa: Ing. Andrej Mészároš, andrej.meszaros@bratislava.sk
6. za Zhotoviteľa:..................................
7. Listovú zásielku je možné doručovať prostredníctvom poštového podniku alebo kuriéra na adresu Zmluvnej strany uvedenú v záhlaví tejto Zmluvy. Za doručenú sa považuje každá listová zásielka, ktorá:
8. bola adresátom prevzatá dňom jej prevzatia,
9. prevzatie bolo adresátom odmietnuté, dňom, kedy bolo prevzatie odmietnuté,
10. bola uložená na pobočke poštového podniku, uplynutím tretieho dňa od uloženia, aj keď sa adresát s jej obsahom neoboznámil.
11. Elektronická správa sa považuje za doručenú deň nasledujúci po jej odoslaní na emailovú adresu podľa článku XVI ods. 4 tejto Zmluvy a to aj vtedy, ak sa adresát o jej obsahu nedozvedel. Uvedené neplatí, ak je odosielateľovi doručená automatická správa o nemožnosti adresáta oboznámiť sa so správou spolu s uvedením inej kontaktnej osoby.
12. V prípade vyhlásenia mimoriadnej situácie alebo mimoriadnej udalosti v zmysle zákona č. 42/1994 Z. z. o civilnej ochrane obyvateľstva v znení neskorších predpisov, alebo v prípade vyhlásenia vojny, vojnového stavu, výnimočného alebo núdzového stavu v zmysle ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov je možné doručovať tie písomnosti, ktoré môžu mať za následok vznik, zmenu alebo zánik práv a povinností Zmluvných strán vyplývajúcich z tejto Zmluvy aj prostredníctvom elektronickej schránky v zmysle zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) (ďalej len ako „**Zákon o e-Governmente**“ v príslušnom gramatickom tvare). Doručovanie písomností zaslaných prostredníctvom elektronickej schránky v zmysle Zákona o e-Governmente sa riadi príslušnými ustanoveniami tohto zákona.
13. Zmluvné strany sú povinné minimálne raz denne kontrolovať kontaktné emailové adresy.
14. Zmluvné strany sú povinné bez zbytočného odkladu oznámiť si navzájom akúkoľvek zmenu kontaktných údajov. Takéto oznámenie je účinné jeho doručením.
15. Táto Zmluva je vyhotovená v šiestich (6) originálnych vyhotoveniach, z ktorých 4, slovom štyri, sú určené pre Objednávateľa a 2, slovom dve, pre Zhotoviteľa.
16. Ak sa niektoré ustanovenie tejto Zmluvy stane neplatným či neúčinným, nedotýka sa to ostatných ustanovení tejto Zmluvy, ktoré zostávajú platné a účinné. Zmluvné strany sa v tomto prípade zaväzujú bezodkladne písomným dodatkom nahradiť neplatné alebo neúčinné ustanovenie novým ustanovením, ktoré zodpovedá pôvodne zamýšľanému účelu neplatného alebo neúčinného ustanoveniu a účelu tejto Zmluvy. Do doby uzavretia písomného dodatku platí zodpovedajúca úprava všeobecne záväzných právnych predpisov.
17. Táto zmluva nadobúda platnosť dňom jej podpisu oprávnenými zástupcami zmluvných strán a účinnosť dňom nasledujúcim po dni jej zverejnenia v Centrálnom registri zmlúv v zmysle § 47a ods. 1 zák. č. 40/1964 Zb. Občianskeho zákonníka v znení neskorších predpisov v spojení s § 5a zák. č. 211/2000 Z. z. zákona o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
18. Zmluvné strany vyhlasujú, že si Zmluvu riadne prečítali, jej obsahu porozumeli, uzatvárajú ju slobodne, nie v tiesni ani za nápadne nevýhodných podmienok, a na znak súhlasu s jej obsahom ju vlastnoručne podpisujú.
19. Neoddeliteľnou prílohou tejto Zmluvy sú nasledovné prílohy:
20. Príloha č. 1 - Opis predmetu zákazky
21. Príloha č. 2 – Projektová dokumentácia (DSPRS) – len v elektronickej forme
22. Príloha č. 3 – Cenová ponuka Zhotoviteľa
23. Príloha č. 4 – Zoznam subdodávateľov
24. Príloha č. 5 – Poistná zmluva zhotoviteľa

Objednávateľ

V Bratislave

................................................................

Ing. Tatiana Kratochvílová

1. námestníčka primátora

Zhotoviteľ

V Bratislave

................................................................